Расслаенне ногцяў найчасцей сустракаецца ў цырульнікаў, медсясцёр і прыбіральшчыц. Гэта адбываецца з-за таго, што ў іх рукі доўгі час або мокрыя, або перасушаныя. У майстроў манікюру да вільгаці дадаецца ультрафіялетавая лямпа для сушкі і агрэсіўны склад лакаў для ногцяў. А калі чалавек нічога не мые, не прыбірае, то ломкасць ногцяў можа быць прыкметай анеміі і наступствам дэфіцыту жалеза, без якога гемаглабін дрэнна даносіць кісларод да тканак, асабліва тых, што на пальцах і далёка ад сэрца. Вертыкальныя хвалі для людзей сталага ўзросту, у якіх абменныя працэсы замаруджваюцца, з'ява нармальная, а ў больш маладых могуць быць прыкметай псарыязу, экзэмы ці артрыту. Калі ж на ногцях з'явіліся гарызантальныя ўвагнутасці і бугры, то, хутчэй за ўсё, гэта вынік стрэсу, і ваш арганізм мае патрэбу ў вітамінах ці мікраэлементах.